བོད་སོག་དམངས་ཁྲོད་སྒྱུ་རྩལ་པའི་ངག་ཐོག་གི་འགྲོ་ལམ་ལ་བརྟེན་ནས་སོག་ཡུལ་དུ་གེ་སར་སྒྲུང་དར་ཁྱབ་ཏུ་སོང་བ།དེ་ཡང་མི་རིགས་གང་དང་གང་ཡིན་རུང་འདྲེས་སྡོད་ཡོད་པའི་ས་མཚམས་སུ་སྐད་རིགས་དང་རིག་གནས་གོམས་སྲོལ་བཅས་པ་ཕན་ཚུན་ལ་འབྲེལ་འདྲིས་ཆེ་བ་ནི་ཚང་མས་ཤེས་གསལ་ལྟར་རེད།བོད་རིགས་དང་སོག་རིགས་འདི་གཉིས་ལ་མཚོན་ན།གཅིག་ནི་ལོ་རྒྱུས་སྟེང་ནས་འབྲེལ་བ་ཤིན་ཏུ་དམ།ཁྱད་པར་དུ་ཡོན་རྒྱལ་རབས་ནས་བཟུང་ས་སྐྱ་གོང་མ་མཁས་དབང་ཀུན་དགའ་རྒྱལ་མཚན་དང་ཆོས་རྒྱལ་འགྲོ་མགོན་འཕགས་པ་རྣམ་གཉིས་སྔ་གཞུག་ཏུ་གོ་དན་རྒྱལ་པོ་དང་སེ་ཆེན་རྒྱལ་པོའི་དབུ་བླར་གདན་འདྲེན་ཞུས་ཤིང་།ད་དུང་འགྲོ་མགོན་འཕགས་པ་མཆོག་གིས་སོག་ཡིག་གསར་བཟོ་མཛད་པ་མ་ཟད་ཁོང་རྣམ་པས་བོད་བརྒྱུད་ནང་བསྟན་ཆོས་ལུགས་ཀྱང་སོག་ཡུལ་དུ་རྒྱ་ཆེར་སྤེལ་ཏེ་བོད་སོག་གཉིས་ཀྱི་འབྲེལ་བ་སྔར་ལས་ཇེ་དམ་དུ་གྱུར།སྐབས་དེ་ནས་བཟུང་བོད་སོག་གཉིས་ཀྱི་བར་ཆབ་སྲིད་དང་དཔལ་འབྱོར།རིག་གནས་ཆོས་ལུགས་སོགས་ཐད་ལ་འབྲེལ་བ་ཡང་ལེགས་པོ་བྱུང་བས།བོད་སོག་གེ་སར་སྒྲུང་གི་དམངས་ཁྲོད་སྒྱུ་རྩལ་པ་རྣམས་ཕན་ཚུན་འགྲོ་འོང་གི་སྒོ་འཕར་སྔར་ལས་ཡངས་པོར་ཕྱེ།གཉིས་ནི་མཚོ་སྔོན་ཞིང་ཆེན་གྱི་མཚོ་ནུབ་དང་མཚོ་ལྷོ།རྨ་ལྷོ།མཚོ་བྱང་བཅས་བོད་རིགས་ས་ཁུལ་ཁག་ཅིག་ཏུ་ལོ་འཁོར་བརྒྱ་ཕྲག་དུ་མའི་རིང་ལ་བོད་སོག་མི་རིགས་གཉིས་འདྲེས་སྡོད་བྱས་ཡོད་པར་བརྟེན།མི་རིགས་ཕན་ཚུན་གྱི་སྐད་རིགས་དང་རིག་གནས་སྒྱུ་རྩལ།ཟས་རིགས་གྱོན་ཆས་ཀྱི་གོམས་སྲོལ་སོགས་འབྲེལ་འདྲིས་དམ་པོ་ཆགས་ཡོད།དཔེར་ན་ད་ལྟའི་མཚོ་ནུབ་ཀྱི་ཚྭ་ཁ་དང་པཎ་ཆེན་ཤིང་སྡེ་ས་ཁུལ་དུ་འདྲེས་སྡོད་བྱས་ཡོད་པའི་བོད་སོག་མང་ཚོགས་ལ་ཆ་མཚོན་ན།སོག་པོས་བོད་སྐད་དང་བོད་ཀྱི་གོམས་སྲོལ་དག་བྱང་བར་ཤེས་པ་མ་ཟད།བོད་ཀྱི་དམངས་གླུ་དང་གེ་སར་སྒྲུང་ལེན་པ་དང་ཤོད་པ་ཚང་མ་བོད་རིགས་དང་ཁྱད་པར་མ་མཆིས།ཐ་ན་ད་ལྟའི་སོག་པོའི་མིའི་མིང་མང་ཆེ་བ་ཡང་བོད་མིང་ཡིན་པ་ཀུན་གྱིས་ཤེས་་གསལ་ལྟར་རེད།ཡུལ་དེའི་བོད་རིགས་ཀྱིས་ཀྱང་སོག་སྐད་དང་སོག་གླུ་སོག་པོའི་གཏམ་རྒྱུད་སོགས་ཤོད་པ་དང་ལེན་པར་ཐོགས་པ་མེད།ད་དུང་དམངས་ཁྲོད་སྒྱུ་རྩལ་པ་རྣམས་ནམ་རྒྱུན་ཕན་ཚུན་འགྲོ་འོང་བྱས་ཏེ།གེ་སར་སྒྲུང་སོགས་ཤོད་པ་ནི་གོམས་སྲོལ་ཞིག་ཏུ་ཆགས་ཡོད།ས་དེའི་སོག་པོས་བཤད་པའི་སྒྲུང་ཡང་བོད་སོག་སྒྲུང་གཉིས་ཕལ་ཆེར་འདྲེས་མ་ཞིག་ཏུ་གྱུར་འདུགད་དུང་ཁོ་ཚོས་སྒྲུང་ཤོད་པའི་སྐབས་སུ་སྔོན་ལ་བོད་སྐད་ཀྱིས་བཤད་རྗེས་སོག་སྐད་ཀྱིས་འགྲེལ་བཤད་གཏོང་བཞིན་ཡོད།གང་ལྟར་ཀྱང་གེ་སར་སྒྲུང་འདི་བོད་སོག་འདྲེས་སྡོད་ས་ཁུལ་གྱི་དམངས་ཁྲོད་སྒྱུ་རྩལ་པ་བརྒྱུད་ནས་དར་ཁྱབ་ཏུ་སོང་བར་བསྙོན་དུ་མེད་དོ།།